Oikeusministeriö, lainvalmisteluosasto
Eteläesplanadi 10
PL 25
00023 Valtioneuvosto
	
Oikeusministeriö, lainvalmisteluosaston lausuntopyyntö 25.1.2008 (OM 6/41/2005, OM003:00/2007)	
	
KESKUSRIKOSPOLIISIN LAUSUNTO	

Lausuntopyyntö

Oikeusministeriö on pyytänyt keskusrikospoliisilta lausuntoa työryhmän ehdotuksesta hallituksen esitykseksi sikiön, alkion ja perimän suojaa koskevien rangaistussäännösten muuttamisesta.

Keskusrikospoliisin lausunto

Keskusrikospoliisi katsoo, että oikeusministeriön työryhmän ehdotus edistää rikoslain kokonaisuudistuksen tavoitteita muun muassa keskittämällä rikoslakiin sen ulkopuolisessa lainsäädännössä olevat vankeusuhkaiset rangaistussäännökset.

Rikoslain sikiönlähdettämistä koskeva 22 luku sisältää nykyisellään säännökset sikiön surmaamisesta tai surmauttamisesta joko lasta kantavan naisen toimesta tai hänen pyynnöstä sekä sikiön surmaamisesta vastoin naisen tahtoa.

Säännösten kielellinen asu ja niiden sisältö eivät ole enää sopusoinnussa nykyisen rikoslain kokonaisuudistuksessa omaksutun lainkirjoitustavan kanssa. Säännösten rangaistusuhkat ovat myös kohtuuttoman ankaria erityisesti naisen itsensä tekemän raskauden keskeyttämisen osalta. 

Rikoslain sikiönlähdettämistä koskevia säännöksiä on poliisinasian tietojärjestelmän (PATJA) mukaan sovellettu viimeisen kymmenen vuoden aikana 5 kertaa seuraavasti (ks. liitteenä olevat tilastot):

1.)	Laiton sikiön lähdettäminen (1)
2.)	Laiton sikiön lähdettäminen naisen tahtomatta (2)
3.)	Laiton sikiön lähdettämisen yritys naisen tahtomatta (2)

(1.)	Laitonta sikiön lähdettämistä koskevassa tapauksessa Vakka-Suomen sairaalan ensiavussa työskennellyt lääkäri oli ilmoittanut poliisille, että heillä tutkittavana ollut naispotilas oli aiheuttanut laittoman sikiönsä lähdettämisen. Lääkärin mukaan potilaan raskaudentila oli keskeytynyt 30-31 raskausviikolla. Toisen naispotilaan tutkineen lääkärin mukaan mahdollista itse aiheutettua raskaudenkeskeytystä ei pystytty selvittämään ja mikään asiassa ei viitannut rikokseen. Virallinen syyttäjä teki päätöksen esitutkinnan lopettamisesta.

(2.)	a.) Vuonna 1998 Haapajärven poliisilaitoksella ilmeni toisen rikoksen esitutkinnan yhteydessä, että miespuolinen henkilö X (avopuoliso) oli lyönyt A:ta nyrkillä vatsaan. X oli tulevan lapsen isä ja asia oli ollut myös X:n tiedossa. Kaksi päivää pahoinpitelyn jälkeen A oli saanut keskenmenon. A:n kertoman mukaan hän oli ollut 12 viikolla raskaana pahoinpitelyn tapahtuessa

b.) Vuonna 2007 Helsingin poliisilaitoksen kirjaamaan rikosilmoitukseen sisältyy 2004 vuoden lopulla epäillyksi tehty laiton sikiön lähdettäminen naisen tahtomatta. Ilmoituksessa on myös rikosnimikkeet laiton uhkaus, pahoinpitely ja lähestymiskiellon rikkominen. Tapauksessa A:n epäiltiin saaneen keskenmenon puolisonsa X:n tekemän pahoinpitelyn seurauksena. Esitutkinta kuitenkin päätettiin tutkinnanjohtajan päätöksellä, koska tapauksessa ei ollut näyttöä rikoksesta (poliisin saamat asianosaisten kertomukset olivat merkittävässä ristiriidassa keskenään eikä rikoksen täyttymiseen viittaavia todisteita ilmeisesti ollut).

(3.)	a.) Raahen poliisilaitoksella vuonna 2007 kirjattiin rikosilmoitus törkeästä pahoinpitelystä ja laittomasta sikiön lähdettämisen yrityksestä naisen tahtomatta. Pariskunta X ja A olivat olleet viettämässä iltaa kavereidensa kanssa. X:n epäiltiin illan aikana pahoinpidelleen A:ta lyömällä tätä nyrkillä kasvoihin ja potkimalla maassa makaavaa A:ta vatsan seudulle aiheuttaen hänelle keskenmenon vaaran.

b.) Kokemäen poliisilaitos on vuonna 2006 kirjannut rikosilmoituksen laittomasta sikiön lähdettämisen yrityksestä naisen tahtomatta. Rikosilmoitukseen sisältyy myös rikosnimikkeet törkeä pahoinpitely, laiton uhkaus, pahoinpitely, törkeä pahoinpitely ja ampuma-aserikkomus. Tapauksessa avopuoliso X epäiltiin pahoinpidelleen A:ta kahden viikon aikana kolme kertaa tarkoituksenaan aiheuttaa A:lle keskenmeno. 

Keskusrikospoliisin päällikön sijaisena	
Apulaispäällikkö		Tero Kurenmaa

Tarkastaja			Marko Meriniemi